CELEX: 
Language: el
Date: 2017-11-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον καθορισμό κατ’ αποκοπή μείωσης του εισαγωγικού δασμού για το σόργο που εισάγεται στην Ισπανία από τρίτες χώρες

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Προκειμένου να υλοποιηθούν οι δασμολογικές ποσοστώσεις για την εισαγωγή 2 000 000 τόνων αραβοσίτου και 300 000 τόνων σόργου στην Ισπανία και οι δασμολογικές ποσοστώσεις για την εισαγωγή 500 000 τόνων αραβοσίτου στην Πορτογαλία, το άρθρο 185 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου αναθέτει στην Επιτροπή την αρμοδιότητα να εκδίδει κατ’ εξουσιοδότηση πράξεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ζητήθηκε η γνώμη των εκπροσώπων των κρατών μελών μέσω συνεδρίασης της Ομάδας Εμπειρογνωμόνων της κοινής οργάνωσης των αγορών γεωργικών προϊόντων προκειμένου να γίνει ανταλλαγή απόψεων σχετικά με την παρούσα πράξη και να ληφθεί υπόψη η εμπειρογνωμοσύνη των εθνικών αρχών.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Βάσει του άρθρου 185 του κανονισμού (ΕΕ) αριθ. 1308/2013, η κατ’ εξουσιοδότηση πράξη αποσκοπεί στην εφαρμογή κατ’ αποκοπή μείωσης του εισαγωγικού δασμού σόργου προς εισαγωγή στην Ισπανία και, κατ’ εξαίρεση, ισχύει για περίοδο εισαγωγής που εκτείνεται πέραν του τέλους του 2017, ήτοι έως τις 28 Φεβρουαρίου 2018, λαμβάνοντας υπόψη το γεγονός ότι, λόγω των χρονικών περιορισμών του νομοθετικού πλαισίου για την έκδοση κατ’ εξουσιοδότηση πράξης, ο παρών κανονισμός ενδέχεται να αρχίσει να ισχύει κατά τη διάρκεια του μηνός Δεκεμβρίου του 2017.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 16.11.2017
            
            
               για τον καθορισμό κατ’ αποκοπή μείωσης του εισαγωγικού δασμού για το σόργο που εισάγεται στην Ισπανία από τρίτες χώρες
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 185, 
            
            
               Εκτιμώντας τα ακόλουθα:
            
            
               (1)Δυνάμει των συμφωνιών που έχουν συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης
                  2
               , η Ένωση ανέλαβε τη δέσμευση να επιτρέψει στην Ισπανία να εισάγει ποσότητα 300 000 τόνων σόργου ανά έτος.
            
            
               (2)Μεταξύ της 1ης Ιανουαρίου 2017 και της 7ης Αυγούστου 2017, εισήχθησαν στην Ισπανία 103 967 τόνοι σόργου. Κατά τη διάρκεια της εν λόγω περιόδου, ο εισαγωγικός δασμός για το σόργο καθορίστηκε σε 0 EUR ανά τόνο, σύμφωνα με τον κανονισμό (ΕΕ) αριθ. 642/2010 της Επιτροπής
                  3
               . Από τις 8 Αυγούστου 2017, και μετά την επαναφορά θετικού εισαγωγικού δασμού για το σόργο σύμφωνα με τον κανονισμό (ΕΕ) αριθ. 642/2010, εισήχθησαν 26 250 τόνοι σόργου στην Ισπανία.
            
            
               (3)Προκειμένου να εξασφαλιστεί η πλήρης χρησιμοποίηση των ποσοστώσεων εισαγωγής, το άρθρο 6 του κανονισμού (ΕΚ) αριθ. 1296/2008 της Επιτροπής
                  4
                προβλέπει ότι είναι δυνατόν να εφαρμόζεται μείωση στον εισαγωγικό δασμό που έχει καθοριστεί σύμφωνα με τον κανονισμό (ΕΕ) αριθ. 642/2010.
            
            
               (4)Λαμβάνοντας υπόψη τις συνθήκες που επικρατούν στην αγορά του σόργου και ιδίως το ότι η τιμή του σόργου στην παγκόσμια αγορά είναι υψηλότερη από την τιμή του αραβοσίτου, είναι αναγκαίο να εφαρμοστεί κατ’ αποκοπή μείωση ίση προς το 100 % του εισαγωγικού δασμού που καθορίστηκε σύμφωνα με τον κανονισμό (ΕΕ) αριθ. 642/2010 όσον αφορά τις ποσότητες σόργου προς εισαγωγή στην Ισπανία στο πλαίσιο της ποσόστωσης που ανοίχθηκε την 1η Ιανουαρίου 2017 σύμφωνα με τον κανονισμό (ΕΚ) αριθ. 1296/2008.
            
            
               (5)Λαμβάνοντας υπόψη τους χρονικούς περιορισμούς που σχετίζονται με την έκδοση κατ’ εξουσιοδότηση πράξης, καθώς και την ανάγκη να καταστεί δυνατή η πλήρης χρησιμοποίηση της ποσόστωσης εισαγωγής, είναι σκόπιμο να προβλεφθεί η εφαρμογή της κατ’ αποκοπή μείωσης για περίοδο που εκτείνεται πέραν του έτους ποσόστωσης 2017,
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Η κατ’ αποκοπή μείωση του εισαγωγικού δασμού σόργου, η οποία αναφέρεται στο άρθρο 6 του κανονισμού (ΕΚ) αριθ. 1296/2008, καθορίζεται στο 100 % του εισαγωγικού δασμού για το σόργο, ο οποίος έχει καθοριστεί σύμφωνα με τον κανονισμό (ΕΕ) αριθ. 642/2010. Η εν λόγω μείωση εφαρμόζεται στις υπόλοιπες διαθέσιμες ποσότητες σόργου προς εισαγωγή στην Ισπανία στο πλαίσιο της ποσόστωσης που ανοίχθηκε την 1η Ιανουαρίου 2017 σύμφωνα με τον κανονισμό (ΕΚ) αριθ. 1296/2008.
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Λήγει στις 28 Φεβρουαρίου 2018.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 16.11.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 347 της 20.12.2013, σ. 671.
               
               
                  
                     (2)
                  
                        Απόφαση 94/800/ΕΚ του Συμβουλίου, της 22ας Δεκεμβρίου 1994, σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθ’ όσον αφορά τα θέματα που εμπίπτουν στις αρμοδιότητές της (ΕΕ L 336 της 23.12.1994, σ. 1).
               
               
                  
                     (3)
                  
                        Κανονισμός (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (ΕΕ L 187 της 21.7.2010, σ. 5).
               
               
                  
                     (4)
                  
                        Κανονισμός (ΕΚ) αριθ. 1296/2008 της Επιτροπής, της 18ης Δεκεμβρίου 2008, για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβόσιτου και σόργου στην Ισπανία και αραβόσιτου στην Πορτογαλία (ΕΕ L 340 της 19.12.2008, σ. 57).